א-זהרא

א-זהרא (בערבית: الزهراء) הוא כפר במרכז רצועת עזה, בנפת עזה, מדרום לעיר עזה.

הכפר הוקם בשנת 1998 בסמוך להתנחלות נצרים, בהחלטת יאסר ערפאת, מתוך מטרה להאט את התרחבות ההתנחלות. אוכלוסיית הכפר בשנת 2010 מנתה כ-3,322 נפשות.

בתחילה נבנו בו 30 בניינים, ובהמשך נוספו מבנים נוספים ובתים פרטיים. 

בתקופת האינתיפאדה השנייה, באוקטובר 2003 נכנסו לכפר כוחות צה"ל עם דחפורים וכלים כבדים, והרסו שלושה בניינים בני 13 קומות, שהיו בשלבי בנייה אחרונים, וכן תחנת משטרה. ההדף מהפיצוצים גרם לנזק למבנים הסמוכים. לפני ההריסה פונו 2,000 מתושבי הכפר.

רוב הבנייה כיום מרוכזת בצד המזרחי של הכפר. באזורים המערביים והדרומיים של הכפר נמצאות אדמות חקלאיות. נחל הבשור נשפך לים התיכון בסמוך לכפר.

בכפר נמצאת אוניברסיטת פלסטין וכן האוניברסיטה הפתוחה "אומה".

בינואר 2005 התקיימו בחירות ברצועת עזה, ורשימת החמאס זכתה בשליטה בשבע מעשר הרשויות שבהן התקיימו הבחירות. רשימת הפת"ח ניצחה רק בשלוש רשויות: א-זהרא, אל-מוסדר ומחנה הפליטים מע'אזי.

באוקטובר 2023, במהלך מלחמת חרבות ברזל, צה"ל הרס בהפצצות כ-24 רבי-קומות ב'מדינת א-זהרא'.

הערות שוליים

רצועת עזה: כפרים
יישובים שהוקמו ב-1998
נפת ח'אן יונס